**ՀԱՇՎԵՏՎՈՒԹՅՈՒՆ**

**ՀՀ ֆինանսների նախարարի տեղակալ Էդուարդ Հակոբյանի՝ 2024թ. հուլիսի 10-ից 13-ը ներառյալ ք. Քիշնև (Մոլդովայի Հանրապետություն) գործուղման արդյունքների մասին**

**1. Անունը, ազգանունը, զբաղեցրած պաշտոնը**

Էդուարդ Հակոբյան, ՀՀ ֆինանսների նախարարի տեղակալ

**2. Գործուղման վայրը և ժամկետները՝**

Ք. Քիշնև, Մոլդովայի Հանրապետություն, 2024 թվականի հուլիսի 10-ից 13-ը

**3. Հրավիրող կողմը՝**

Արժույթի միջազգային հիմնադրամ (ԱՄՀ) և Համաշխարհային բանկ (ՀԲ)

**4. Գործուղման նպատակը՝**

Մասնակցություն Արժույթի միջազգային հիմնադրամի և Համաշխարհային բանկի խմբի՝ Հայաստանն ընդգրկող Ընկերակցային խմբի հանդիպմանը` որպես ԱՄՀ և ՀԲ Կառավարիչների խորհուրդներում Հայաստանի փոխկառավարիչ:

**5. Քննարկված թեմաները՝**

Ընկերակցային խմբի հանդիպումներին խմբի անդամ երկրների հարկաբյուջետային և դրամավարկային քաղաքականության համար պատասխանատու ինստիտուտների բարձրաստիճան ներկայացուցիչները քննարկումներ են ունենում ԱՄՀ-ի և ՀԲ-ի քաղաքականությունների առաջնահերթությունների ու ծրագրերի, ինչպես նաև համաշխարհային տնտեսության առանցքային հարցերի ու մարտահրավերների շուրջ:

**6. Հանդիպումները, ելույթները, բարձրացված կամ քննարկված հարցերը՝**

Այս տարի հանդիպումը կրում էր «Անկայուն և անորոշ միջավայրում կայուն աճի ապահովում» խորագիրը, որի ներքո պանելային քննարկումներ են տեղի ունեցել հետևյալ արդի թեմաների շուրջ՝

**- *մասնավոր կապիտալի մոբիլիզացման ռազմավարություններ*** – Հաշվի առնելով, որ զարգացող տնտեսություններում ֆինանսավորման կարիքներն արդեն մեծապես գերազանցում են զարգացման գործընկերների կարողությունները, էական նշանակություն է ձեռք բերել մասնավոր հատվածից կապիտալի մոբոիլիզացման անհրաժեշտությունը, ինչը, ի լրումն բյուջետավորված և փոխառու միջոցների, թույլ կտա ֆինանսավորել բազմաթիվ ճգնաժամերից տուժած տնտեսությունների վերականգնումն ու ապահովել կայուն աճ՝ միաժամանակ պահպանելով հարկաբյուջետային կայունությունը: Այս առումով անհրաժեշտ է միջոցառումներ ձեռնարկել մասնավոր հատվածի համար աճող հնարավորությունների և զարգացող տնտեսություններում ներդրումների խթանման համար: Մասնավոր կապիտալի հոսքերը խթանելու ռազմավարությունները պետք է ներառեն թափանցիկ և կանխատեսելի կարգավորող դաշտի ստեղծումը, կառավարման և օրենքի գերակայության բարելավումը, մասնավոր կապիտալին աջակցելու և մրցակցային միջավայրի բարելավման համար ուժեղ ինստիտուտների ստեղծումը, մարդկային կապիտալում ներդրումները, ինչպես նաև ֆինանսավորման նոր գաղափարների իրագործումը:

***- նորարարությունների ու արհեստական բանականության հնարավորություններ*** - Փորձագետները արհեստական բանականությունը համարում են նոր արդյունաբերական հեղափոխություն, որը համաշխարհային տնտեսությունը մեծապես փոխելու ներուժ ունի: Այսօր արդեն արհեստական բանականությունը կիրառվում է մի շարք ոլորտներում, ներառյալ՝ ֆինանսները, առողջապահությունը, տրանսպորտը և հանրային ծառայությունները: Տվյալների վրա հիմնված որոշումներով պայմանավորված՝ արհեստական բանականությունը կարող է օգտակար լինել արտադրողականության բարձրացման, գործառնական ծախսերի կրճատման և աճին աջակցելու համար: Այնուամենայնիվ, արհեստական բանականության ազդեցությունը զգալիորեն տարբերվում է զարգացման տարբեր մակարդակներում կամ տնտեսական տարբեր կառույցներ ունեցող երկրների միջև: Նիստի այս հատվածում քննարկվել է, մասնավորապես, թե ինչպես երկրները կարող են առավելագույնի հասցնել արհեստական բանականությունից ստացվող օգուտները:

Միջոցառման շրջանակներում հանդիպում եմ ունեցել նաև Համաշխարհային բանկի՝ Եվրոպայի և Կենտրոնական Ասիայի հարցերով փոխնախագահ Անտոնելլա Բասսանիի հետ: Վերջինիս հետ, մասնավորապես, քննարկել ենք ՀԲ-ի հետ օրակարգային ծրագրերի հարցեր ջրային, էներգետիկայի, սոցիալական, զբոսաշրջության, արդարադատության ոլորտներում, ներառյալ նաև՝ բյուջետային աջակցությունը: Անդրադարձել ենք նաև Լեռնային Ղարաբաղից բռնի տեղահանված անձանց աջակցության ծրագրերի, մասնավորապես՝ բնակարանաշինության ոլորտում հետագա փոխգործակցությանը: Ներկայացրել եմ այդ մասով ընթացիկ իրավիճակը, նաև առաջարկել, որ Միջազգային ֆինանսական կորպորացիան (IFC) բնակարանաշինության ծրագրին զուգահեռ դիտարկել նաև առևտրային բանկերին վարկավորման հնարավորությունները՝ հաշվի առնելով, որ բանկերը իրացվելիության խնդիր ունեն այդ ծրագրով հիփոթեքային վարկեր տալու հարցում:

Հանդիպման ընթացքում ՀԲ կողմից նշվել է նաև, որ Բազմակողմ ներդրումների երաշխավորման գործակալությունը (MIGA) հետաքրքրված է Հայաստանում զբոսաշրջության նոր ծրագրերով և պատրաստ է երաշխիքներ տալ արտաքին ներդրողների համար: Իմ կողմից առաջարկվել է սպասել ՀԲ հետ զբոսաշրության ոլորտում նոր ծրագրի մեկնարկին, որից հետո ՀՀ էկոնոմիկայի նախարարության հետ համատեղ կարող են քննարկվել համայնքներում արտաքին ներդրողների ներգրավման հնարավորությունները:

Առանձին հանդիպում եմ ունեցել նաև Նիդերլանդների Թագավորության ֆինանսների նախարարության գլխավոր գանձապետ Յասպեր Վեսելինգի հետ: Քննարկվել են երկկողմ համագործակցության մի շարք առանցքային հարցեր, ներառյալ՝ ֆինանսների նախարարությունների միջև փորձի փոխանակման ընթացիկ ծրագրի իրականացումը, ինչպես նաև հետագա փոխգործակցության նոր հեռանկարներ:

**7. Հանդիպման կամ հավաքի ժամանակ ընդունված որոշումները, պայմանավորվածությունները, ստորագրված փաստաթղթերը՝**

Համաշխարհային բանկի՝ Եվրոպայի և Կենտրոնական Ասիայի հարցերով փոխնախագահ Անտոնելլա Բասսանիի հետ հանդիպման արդյունքներով ձեռք են բերվել հետևյալ պայմանավորվածությունները՝

* Մեկնարկել ՀԲ կողմից ծրագրային նոր բյուջետային աջակցության շուրջ աշխատանքները՝ մինչև 2025թ. հունիս 1-ին ֆինանսավորման նպատակադրմամբ,
* Շարունակել փոխգործակցությունը Լեռնային Ղարաբաղից բռնի տեղահանված հայերի կարիքների հասցեագրման ուղղությամբ,
* «Միջին միջանցք» նախաձեռնությանը Հայաստանի ներգրավման և դրան ՀՀ կառավարության կողմից որդեգրած «Խաղաղության խաչմերուկ» տեսլականի համադրելիության հայկական կողմի առաջարկին ընդառաջ ՀԲ կողմից տեղեկացվել է, որ ընդլայնել են ուսումնասիրությունների շրջանակը՝ «Միջին միջանցք» նախաձեռնությունում Հայաստանի ներգրավման հնարավորությունները բացահայտելու նպատակով:

Միաժամանակ, միջոցառման շրջանակներում որոշումներ չեն ընդունվել և փաստաթղթեր չեն ստորագրվել:

Ստորագրությունը, ամսաթիվը՝



17 հուլիսի 2024թ․